b'\n_START_ARTICLE_\nVro\xc4\x8dica chikungunya\n_START_SECTION_\nZnaki in simptomi\n_START_PARAGRAPH_\nInkubacijska doba bolezni traja od enega do dvanajst dni, najpogosteje pa od tri do sedem dni. Poteka lahko brezsimptomno, vendar se pri ve\xc4\x8dini bolnikov, in sicer pri 72\xe2\x80\x9397\xc2\xa0%, simptomi pojavijo. Zna\xc4\x8dilni simptomi zajemajo nenaden pojav visoke vro\xc4\x8dine, bole\xc4\x8dine v sklepih in izpu\xc5\xa1\xc4\x8daj. Pojavijo se lahko tudi glavobol, utrujenost, prebavne motnje in vnetje veznice, mo\xc5\xbene pa so tudi manj\xc5\xa1e krvavitve iz nosu in dlesni._NEWLINE_Na osnovi podatkov iz nedavnih epidemij so ugotovili, da lahko vro\xc4\x8dina poleg akutne faze spremlja tudi kroni\xc4\x8dno fazo bolezni. Pri akutni fazi opisujejo dve stopnji, in sicer viremi\xc4\x8dno fazo v prvih petih do sedmih dneh, ki ji sledi faza okrevanja. Faza okrevanja traja okoli deset dni in v tem \xc4\x8dasu simptomi slabijo, virus v krvi pa ni ve\xc4\x8d zaznaven. Bolezen, ki se zna\xc4\x8dilno za\xc4\x8dne z nenadno visoko vro\xc4\x8dino, praviloma traja nekaj dni do enega tedna, v nekaterih primerih tudi deset dni. Vro\xc4\x8dina praviloma presega 39 \xc2\xb0C, lahko dosega tudi 40 \xc2\xb0C, in poteka dvofazno ve\xc4\x8d dni; mestoma izgine in se ponovno pojavi. Vro\xc4\x8dina sledi pojavu viremije in v akutni fazi bolezni jakost simptomov odra\xc5\xbea raven virusa v krvi. Ko se v krvi pojavijo protitelesa IgM, se za\xc4\x8dne viremija zmanj\xc5\xa1evati. Glavobol, nespe\xc4\x8dnost in huda utrujenost obi\xc4\x8dajno vztrajajo \xc5\xa1e okoli pet do sedem dni po padcu viremije._NEWLINE_Pojavu vro\xc4\x8dine sledijo hude bole\xc4\x8dine in otrdelost sklepov, ki pogosto trajajo ve\xc4\x8d tednov ali mesecev. Prizadeti sklepi so zaradi hudih bole\xc4\x8din lahko skorajda povsem negibni. O bole\xc4\x8dinah v sklepih poro\xc4\x8da 87\xe2\x80\x9398\xc2\xa0% bolnikov; skoraj v vseh primerih je prizadet ve\xc4\x8d kot en sklep. Redko pride do otekanja sklepov. Praviloma so prizadeti tako sklepi zgornjih kot spodnjih okon\xc4\x8din; prizadetost je zna\xc4\x8dilno simetri\xc4\x8dna. Pogosteje so prizadeti sklepi, ki so bili \xc5\xbee predhodno po\xc5\xa1kodovani, na primer zaradi osteoartritisa. Najpogosteje so bole\xc4\x8di obkrajni sklepi, kot so zapestje, gle\xc5\xbenji in sklepi prstov na rokah in nogah ter nekateri veliki sklepi, kot so rama, komolec in koleno. Bole\xc4\x8dine so lahko prisotne tudi v mi\xc5\xa1icah in vezeh._NEWLINE_Izpu\xc5\xa1\xc4\x8daj se pojavi pri 40\xe2\x80\x9350\xc2\xa0% bolnikov, obi\xc4\x8dajno v makulopapulozni obliki. Izpu\xc5\xa1\xc4\x8daj praviloma nastopi dva do pet dni po pojavu prvih simptomov. Prisotni so lahko tudi prebavni simptomi, vklju\xc4\x8dno z bole\xc4\x8dinami v trebuhu, slabostjo, bruhanjem in drisko. Ve\xc4\x8d kot polovica bolnikov zaradi utrujenosti in bole\xc4\x8din ne more normalno izvajati vsakodnevnih dejavnosti. V redkih primerih lahko nastopi vnetje o\xc4\x8desa v obliki iridociklitisa ali uveitisa, na mre\xc5\xbenici se lahko pojavijo lezije._NEWLINE_Pride lahko tudi do prehodne motnje v delovanju jeter._NEWLINE_V redkih primerih so v povezavi s chikungunyo poro\xc4\x8dali o nevrolo\xc5\xa1kih motnjah, kot so Guillain-Barr\xc3\xa9jev sindrom, omrtvelost (pareza), meningoencefalitis, ohlapna paraliza in nevropatija. Za razliko od denge se pri chikungunyi le zelo redko pojavijo krvavitve. \xc4\x8ce pri bolniku nastopi krvavitev, je treba pomisliti na druge bolezni, sooku\xc5\xbebo z dengo ali so\xc4\x8dasno prisotno prirojeno hepatopatijo.\n_START_SECTION_\nKroni\xc4\x8dna bolezen\n_START_PARAGRAPH_\nGlede na izsledke nedavnih epidemij ka\xc5\xbee, da lahko chikungunya povzro\xc4\x8di tudi dolgotrajne simptome, ki vztrajajo dlje kot akutna bolezen. Bolezensko stanje so poimenovali z virusom chikungunya povzro\xc4\x8dena kroni\xc4\x8dna artralgija. Dolgo \xc4\x8dasa vztrajajo\xc4\x8di simptomi niso povsem novo opa\xc5\xbeanje, saj so o dolgotrajnem artritisu poro\xc4\x8dali \xc5\xbee po izbruhu bolezni leta 1979. Dolgotrajni simptomi so pogostej\xc5\xa1i pri starej\xc5\xa1ih bolnikih in bolnikih s predhodno prisotno revmatolo\xc5\xa1ko boleznijo._NEWLINE_Med izbruhom bolezni na otoku Reunion leta 2006 je ve\xc4\x8d kot polovica bolnikov, starej\xc5\xa1ih od 45 let, poro\xc4\x8dala o dolgotrajnih mi\xc5\xa1i\xc4\x8dno-skeletnih bole\xc4\x8dinah, okoli 60\xc2\xa0% bolnikov pa o bole\xc4\x8dinah v sklepih tudi tri leta po akutni oku\xc5\xbebi. V raziskavi bolnikov v Franciji, ki so se oku\xc5\xbeili v tujini, so poro\xc4\x8dali, da je imelo bole\xc4\x8dine v sklepih dve leti po akutni oku\xc5\xbebi \xc5\xa1e vedno 59\xc2\xa0% bolnikov. Po lokalni epidemiji v Italiji je eno leto po akutni oku\xc5\xbebi poro\xc4\x8dalo o bole\xc4\x8dinah v mi\xc5\xa1icah, bole\xc4\x8dinah v sklepih ali asteniji 66\xc2\xa0% bolnikov._NEWLINE_Vzrok kroni\xc4\x8dnih simptomov po akutni vro\xc4\x8dici chikungunya ni povsem pojasnjen. Pri bolnikih, ki so poro\xc4\x8dali o kroni\xc4\x8dnih simptomih, niso zasledili biolo\xc5\xa1kih ozna\xc4\x8devalcev avtoimunske ali revmatoidne bolezni. Dolo\xc4\x8deni dokazi na podlagi \xc4\x8dlove\xc5\xa1kih in \xc5\xbeivalskih modelov nakazujejo, da bi lahko virus chikungunye povzro\xc4\x8dil kroni\xc4\x8dno oku\xc5\xbebo. Na primer pri bolniku, ki je do\xc5\xbeivel ponovitev epizode bolezni tri mesece po prvotni oku\xc5\xbebi, so v vzorcu mi\xc5\xa1i\xc4\x8dnine na\xc5\xa1li virusne antigene. Virusne antigene in virusno RNK so dokazali tudi v makrofagih iz sinovijskega sklepa bolnika, ki je do\xc5\xbeivel ponovitev bolezni 18 mesecev po prvotni oku\xc5\xbebi. Izsledki ve\xc4\x8d \xc5\xbeivalskih modelov nakazujejo, da bi lahko virus povzro\xc4\x8dal perzistentno oku\xc5\xbebo. Pri mi\xc5\xa1ih so dokazali, da je virusna RNK zaznavna v tkivih v okolici sklepov vsaj 16 mesecev po inokulaciji in je povezana s prisotnostjo kroni\xc4\x8dnega sinovitisa. Na \xc5\xbeivalskem modelu s primati so ugotovili, da lahko virus vztraja v vranici vsaj \xc5\xa1est tednov.\n_START_SECTION_\nPrena\xc5\xa1anje\n_START_PARAGRAPH_\nChikungunya se na splo\xc5\xa1no prena\xc5\xa1a na ljudi preko komarjev. Redkej\xc5\xa1a oblika prenosa je vertikalni prenos, torej z oku\xc5\xbeene matere na otroka med nose\xc4\x8dnostjo ali porodom. Pri ve\xc4\x8dini oku\xc5\xbeb v teku nose\xc4\x8dnosti se virus ne prenese na plod. \xc4\x8ce je mati viremi\xc4\x8dna ob porodu, je tveganje za prenos oku\xc5\xbebe na novorojen\xc4\x8dka 49\xc2\xa0%. Teoreti\xc4\x8dno bi bil mogo\xc4\x8d v \xc4\x8dasu izbruhov tudi prenos s transfuzijo oku\xc5\xbeene krvi ali presaditvijo oku\xc5\xbeenih organov, vendar o takem na\xc4\x8dinu prenosa doslej \xc5\xa1e niso poro\xc4\x8dali. V obdobju epidemije so glavni naravni rezervoar virusa oku\xc5\xbeeni bolniki. V za\xc4\x8detku akutne oku\xc5\xbebe ima bolnik v krvi visoko koncentracijo virusa in komarji lahko virus prenesejo z bolnikov na zdrave osebe.. V \xc4\x8dasu, ko med prebivalstvom ni epidemije, predstavljajo poglavitni rezervoar virusa razli\xc4\x8dne \xc5\xbeivali, in sicer opice, ptice in drugi vreten\xc4\x8darji. Bolezen prena\xc5\xa1ajo komarji iz rodu A\xc3\xabdes. Tigrasti komar (A\xc3\xabdes aegypti) je najpogostej\xc5\xa1i vektor, vendar lahko bolezen prena\xc5\xa1ajo tudi druge vrste, na primer \xc5\xa1\xc4\x8ditasti komar (A\xc3\xabdes albopictus).\n_START_SECTION_\nEpidemiologija\n_START_PARAGRAPH_\nChikungunya je endemi\xc4\x8dna virusna bolezen v nekaterih predelih Afrike in Azije (Filipini, Malezija, Kambod\xc5\xbea, Indija, Pakistan), od leta 2005 pa se pojavlja tudi na Komorskih otokih, Mavriciju, Reunionu, Sej\xc5\xa1elih in Madagaskarju. O hitrem \xc5\xa1irjenju bolezni poro\xc4\x8dajo iz Indije, \xc5\xa0rilanke in Indonezije. \xc5\xa0tevilne evropske dr\xc5\xbeave poro\xc4\x8dajo po letu 2005 o vnesenih primerih chikungunye, in sicer pri turistih, ki so se oku\xc5\xbeili med potovanji v tropske predele. O nekaj primerov oku\xc5\xbeb pri potnikih, ki so zboleli pred vrnitvijo ali zelo kmalu po vrnitvi iz tropskih krajev, so poro\xc4\x8dali tudi v Sloveniji, ni pa bilo doslej pri nas primerov avtohtonih oku\xc5\xbeb. Obstaja mo\xc5\xbenost, da se v omejenem obsegu po vnosu v dr\xc5\xbeavo chikungunya raz\xc5\xa1iri iz oku\xc5\xbeene osebe na lokalne komarje in preko komarjev na prebivalce v bli\xc5\xbenji okolici. To se je zgodilo leta 2007 v Italiji v pokrajini Emilija - Romanja, ko je \xc5\xa1lo za prvi ve\xc4\x8dji izbruh chikungunye v dr\xc5\xbeavi z zmernim podnebjem.'